Balutshwana Abantu beZimbabwe Abayakukhefu lePhasika eZimbabwe
Abamabhasi ahamba phakathi kweZimbabwe le Botswana bathi kulezihambi ezinlutshwana eziya eZimbabwe ekuqaliseni kwekhefu lePhasika kungafani lakweminye iminyaka.
GABORONE, BOTSWANA — Bekungaphithizeli kangako esistitshini samabhasi eGaborone lapho okugadelwa khona amabhasi aya eZimbabwe njengemvama ngalesi sikhathi sekhefu lePhasika. Abanye abamabhasi bathi ngelanga lakuqala lekhefu lephasika kulabalutshwana abagade besiya eZimbabwe, uma uqhathaniswa leminye iminyaka. Osebenza kweyinye ikampani yamabhasi ahamba phakathi kwedolobho leHarare leGaborone, uMnu. Ndodana Sibanda uthi bajayele ukuthola ibhizimusi engcono ngalesikhathi somnyaka kodwa lonyaka kuthule… “Akulabantu abanengi abagadayo kumbe abaphathisa imphahla. Mhlawumbe kubangelwa yikuthi kuphakathi kwenyanga abantu abalamali.” Kukanti omunye, uMnu. Alec Phiri yena ucabangela ukuthi abanye abangalamaphepha kumbe abaphiwa amalanga okuba seBotswana, bayesaba ukuhamba ngoba ukuphenduka kungabanzima, ikakhulu kusekuqaleni komnyaka. “Inengi kukhanya alihamba, engxenye yizimali, njalo emgceleni abeBotswana sebencitsha amalanga okuhlala, ngakho kubanzima ukuhamba ikakhulu kulabo abangalancwadi zokuhambisa eziqondileyo.” Omunye weZimbabwe okhethe ukungayi ekhaya, unkosikazi Janet Moyo uthi inengi lisanda ukuvela kukhefu lekhisimusi ngakho kungabe kumasinya ukuthi baphindele ekhaya kukhangelelwe indleko. “Kutsho inengi lihamba kakhulu ekhaya ngekhisimusi njalo umnyaka usanda kuqala ungakhangela indleko abantu abalamali.” Ngitsho emngceleni ojayele ukuphithizela we Ramokgwebana kanye lePlumtree kubikwa bekungaxokozeli ngitsho lakancane njengeminyakeni.